Saulės elektrinių parkas – tai tarsi viena elektrinė, kurios galią pasidalina savininkai. Norintieji vartoti saulės energiją, tačiau neturintys vietos įsirengti nuosavą saulės jėgainę, gali reikiamos galios elektrinę įsigyti iš bendro parko. Iš jo į skirtingose šalies vietose gyvenančių žalios energijos vartotojų namus atkeliauja saulės sugeneruojama elektros energija.
Nutolusi saulės elektrinė – tai tik vienos šeimos jėgainė. Nuo saulės elektrinių parko ji skiriasi tuo, kad yra statoma geografiškai nutolusioje vietoje, tačiau jos ir būsto, į kurį tiekiama elektros energija, savininkas – tas pats žmogus. Pavyzdžiui, žmogus gali gyventi Klaipėdoje, tačiau jei jis turi žemės sklypą šalia Šiaulių, jis gali nutolusią saulės elektrinę įsirengti ne šalia namų, o už pusantro šimto kilometrų nuo jų esančiame plote.